Imtella' Ġunju 15, 2020 - Aġġornata 15 Ta' Ġunju, 2020 3:12pm Illum, oġġett tixtrih f'radda ta' salib. Dahri, ir-realtà kienet xort'oħra. Bosta affarijiet kienu jsiru bl-idejn b'paċenzja liema bħalha u dak li jkun bla ma jrid kien isib ruħu jmidd idejh u jitgħallem xi sengħa bil-għan li l-għadd ta' tradizzjonijiet li jikkaratterizzaw lill-gżejjer Maltin jinżammu ħajjin. Liema tradizzjonijiet, frott il-kumditajiet bla qies li llum ngħixu fihom, aktar ma jmur aktar qed imajnaw. B'xorti tajba, għalkemm tgħoddhom fuq subgħajk, fostna għad hawn min is-swieq ta' barra u l-firxa wiesgħa ta' prodotti li sar hawn ma xekkluhx milli jibqa' jagħti l-ħajja 'l xi tradizzjoni li għandna ma' saqajna. Fosthom, Alda Bugeja li waqt il-programm 'Kif isir' stqarret li ilha 50 sena tinżel taħsel is-suf tan-nagħaġ u taħdmu l-Għajn tal-Ħasselin, ġewwa r-raħal tal-Fontana f'Għawdex. Il-proċess tas-suf tan-nagħaġ jibda għall-aħħar tar-rebbiegħa meta r-raħħal iġiżż in-nagħaġ biex itaffilhom is-sħana tas-sajf. Liema suf, imbagħad jinħarġu minnu kull xorta ta' prodotti fosthom kutri, xalel, twapet u ħwejjeġ. Is-Sinjura Bugeja fost l-oħrajn spjegat li l-ġiżża tan-nagħġa taħsilha bl-ilma ġieri bil-għan li s-suf jibqa' artab u biex iż-żejt naturali tiegħu ma jintremiex hekk kif aktar tard dan jgħinha tagħżel is-suf aktar malajr. Fi ftit kliem, is-suf tgħoddsu fl-ilma, tiftħu b'subgħajha biex it-tiben u l-għalf li jkollu miegħu jinqala', imbagħad tagħżlu bir-reqqa u taħdmu. Mistoqsija xi kemm iddum qabel ma tibda taħdem is-suf tan-nagħaġ, is-Sinjura Bugeja qalet li għandha mat-tliet sigħat biex taħsel is-suf ta' nagħġa waħda u tmien sigħat oħra biex tagħżlu.